ซิมโฟนี่ เคาะราคาไอพีโอ  8.80 บาท
ซิมโฟนี่กำหนดราคาเสนอขายหุ้น 8.80 บาท คิดเป็นให้ส่วนลดนักลงทุน 15-20 % เปิดจอง 17-19 พ.ย. และเทรดปลายเดือนนี้ คุยสถาบันสนใจล้น 6 เท่า
11 พ.ย. 2553

ซิมโฟนี่กำหนดราคาเสนอขายหุ้น 8.80 บาท คิดเป็นให้ส่วนลดนักลงทุน 15-20 % เปิดจอง 17-19 พ.ย. และเทรดปลายเดือนนี้ คุยสถาบันสนใจล้น 6 เท่า 
นายกรัณย์พล อัศวสุวรรณ กรรมการผู้จัดการ บริษัท ซิมโฟนี่ คอมมูนิเคชั่น จำกัด (มหาชน) ผู้ประกอบการธุรกิจให้เช่าโครงข่ายวงจรสื่อสารความเร็วสูง บนสายเคเบิลใยแก้วนำแสงระดับแนวหน้าของประเทศไทย เปิดเผยถึงความคืบหน้าของการเสนอขายหุ้นสามัญเพิ่มทุนให้กับประชาชนทั่วไปเป็นครั้งแรก(ไอพีโอ) จำนวน 72  ล้านหุ้นว่า ได้กำหนดราคาเสนอขายที่หุ้นละ 8.80 บาท โดยจะเปิดให้จองซื้อได้ในวันที่ 17-19 พฤศจิกายนนี้  และคาดว่าจะเข้าซื้อขายในตลาดหลักทรัพย์แห่งประเทศไทย ในกลุ่มเทคโนโลยีสารสนเทศและการสื่อสาร หรือ ICT ได้ภายในปลายเดือนพ.ย.นี้ 
ทั้งนี้ เป็นผลจากที่สำรวจช่วงราคาจากนักลงทุนสถาบัน (บุ๊กบิวดิ้ง) พบว่าได้รับความสนใจจากนักลงทุนมากโดยแสดงความต้องการ ล้นกว่า 6 เท่า จากสัดส่วนของสถาบันที่ให้ทั้งหมด
ปัจจุบัน บริษัทมีอัตราหนี้สินต่อทุน (ดี/อี) เพียง 0.3 เท่า ขณะที่ผลประกอบการเติบโตอย่างต่อเนื่องทุกปี และธุรกิจมีทิศทางการเติบโตชัดเจน โดยมีอัตรากำไรขั้นต้นสูงกว่า 70% และมีอัตรากำไรสุทธิสูงกว่า 30-35% ในช่วง 1-3 ปีที่ผ่านมา เพราะธรรมชาติของธุรกิจจะลงทุนใหญ่เพียงครั้งเดียวในเรื่องของโครงข่ายสายเคเบิ้ล และหากมีลูกค้าเพิ่มขึ้นต้นทุนเราจะลดต่ำลงต่อเนื่องสะท้อนให้กำไรขั้นต้นและกำไรสุทธิ 
นอกจากนี้ โครงข่ายวงจรสื่อสารความเร็วสูง บริษัทครอบคลุมพื้นที่ศูนย์กลางทางธุรกิจเกือบ 100% ในเขตกรุงเทพมหานครและปริมณฑล ในขณะที่ความต้องการใช้ยังเติบโตเพิ่มขึ้นอย่างต่อเนื่อง โดยเฉพาะอาคารสำนักงานที่อยู่ในเขตกรุงเทพมหานครและปริมณฑล และในเขตนิคมอุตสาหกรรมที่มีโรงงานของบริษัทข้ามชาติตั้งอยู่เป็นจำนวนมาก  เมื่อผนวกกับนโยบายการเปิดเสรีกิจการโทรคมนาคมของ คณะกรรมการกิจการโทรคมนาคมแห่งชาติ (กทช.) ยิ่งช่วยให้ความต้องการใช้โครงข่ายใยแก้วนำแสงเติบโตเพิ่มขึ้น 
อย่างไรก็ดี เงินที่ได้จากการขายหุ้นเพิ่มทุนครั้งนี้ จะนำไปลงทุนเพื่อขยายโครงข่ายเพิ่มเติมให้ครอบคลุมความต้องการ โดยเบื้องต้นจะขยายโครงข่ายไปในนิคมอุตสาหกรรม 11 แห่งในภาคกลางและภาคตะวันออก ซึ่งจะทยอยลงทุนต่อเนื่องและครบตามแผนในปี 2556 รวมทั้งจะ ติดตั้งระบบโครงข่ายเคเบิ้ลใยแก้วนำแสงภายในพื้นที่อาคารสำนักงานชั้นนำในเขตกรุงเทพฯ ให้ได้ 150 อาคารจากปัจจุบันที่ให้บริการอยู่แล้ว 28 อาคารภายในปี 2556 
นางสาวสุนันท์ เลิศสีทอง ผู้อำนวยการอาวุโส ฝ่ายวาณิชธนกิจ  บล.ธนชาต กล่าวในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นสามัญเพิ่มทุนว่า ราคาขายไอพีโอ 8.80 บาท/หุ้น ซึ่งคิดเป็นค่าราคาปิดต่ออกำไรต่อหุ้น (พี/อี)ที 13 เท่า คิดเป็นให้ส่วนลดประมาณ 15-20% จาก ค่าพี/อี ของ ตลาดหลักทรัพย์แห่งประเทศไทยและกลุ่ม ICT ซึ่งปัจจุบันอยู่ที่ 16 เท่า